
ULOVLIG GENMODIFISERT AKVARIEFISK (sebrafisk – Danio rerio)  - informasjon fra norske myndigheter

Nylig har flere land i Europa (UK, Holland og Tyskland) bekreftet funn av ulovlig genmodifisert akvariefisk av arten Danio rerio (sebrafisk). Fiskene, som går under ulike produktnavn, er i hovedsak modifisert med et gen for et grønt fluoriserende protein (GFP), eller et gen for et rødt fluoriserende protein (RFP). Resultatet blir fisk som under UV-lys har sterkt lysende ”fluoriserende” farger, og fargevariantene er mange: røde, grønne, rosa med flere. Opprinnelig er det miljøer i Singapore og Taiwan som har utviklet slike genmodifiserte akvariefisk, men også andre aktører, bl.a. i USA, har lisens på å utvikle og selge slike fisk, og inngangsportene til Europa er derfor mange.

Ingen genmodifiserte akvariefisk er per dags dato godkjent for salg verken i Norge eller i EU. Innførsel til Norge, eller hold av genmodifisert akvariefisk i Norge er, uten godkjenning fra norske myndigheter, forbudt i følge lov av 2. april 1993, nr. 38 om framstilling og bruk av genmodifiserte organismer m.m. (genteknologiloven) (http://www.lovdata.no/all/hl-19930402-038.html). Det gjøres oppmerksom på at brudd på regelverket kan medføre strafferettslig forfølgelse.

Direktoratet for naturforvaltning (DN) er i henhold til genteknologilovens § 17 tilsynsmyndighet for genmodifiserte organismer av denne kategorien, og kan kontaktes ved ønske om ytterligere informasjon. DN ønsker varsling ved mistanke om besittelse av genmodifisert akvariefisk, eller dersom det foreligger informasjon om eventuell salg av genmodifisert akvariefisk mm.

Ved varsling eller ønske om informasjon kontakt:

Direktoratet for naturforvaltning (www.dirnat.no)

Tungasletta 2

7485 Trondheim

Tlf: 73 58 05 00
Fax: 73 58 05 01
e-post: postmottak@dirnat.no

Ytterligere informasjon om genmodifisert akvariefisk finnes bl.a. på følgende eksterne lenker i Norge:

Norges Zoohandleres Bransjeforening (http://www.nzb.no/newsDesign42.asp?news=620 og http://www.nzb.no/newsDesign42.asp?news=720)

Artikkel i Genialt nr 3, 2003 (http://www.bion.no/genialt/genialt3-2003.pdf)

